Budsjettforhandlingene utsatt - USA stadig nærmere finansstupet
- Det er fortsatt betydelig avstand mellom de to sidene, konstaterte demokratenes senatsleder Harry Reid sent søndag kveld. Dersom Republikanerne og Demokratene ikke har nådd en budsjettavtale før klokken 23.59 på årets siste dag vil USA bli kastet ut i en budsjettkrise. Senatet hadde derimot satt en egen frist på å komme i mål i med forhandlingene til klokken 15 lokal tid søndag, eller klokken 21 norsk tid. Målet ble ikke nådd.Kort tid etter Reids statusrapport søndag kveld tok senatorene kvelden, men varslet at forhandlingene vil bli gjenopptatt klokken 11 lokal tid på nyttårsaften. De intense forhandlingene i Washington D.C dreier seg om den mye omtalte «fiscal cliff» - en klausul om automatiske kutt i alle budsjetter fra nyttår dersom det ikke kommet på plass en avtale om å redusere budsjettunderskuddet. Med de automatiske kuttene som eventuelt trer i kraft tirsdag vil blant annet skattelettelsene som ble innført av president George W. Bush (R) kuttes, arbeidsgiveravgiften gjeninføres, skattene økes og det blir mindre penger til helse og forsvar.Kjernen i den fastlåste situasjonen er uenighet om hvem som skal betale mer inntektsskatt. Demokratene mener skattenivået bør opp for alle som tjener mer enn 250.000 dollar - omtrent 1,4 millioner norske kroner - i året, mens Republikanerne vil at grensen skal være langt høyere. Republikanerne vil i tillegg at færre skal motta velferdsgoder, noe Demokratene nekter å godta. Representanter fra begge partier skal være enige om at det viktigste målet med forhandlingene er å håndtere budsjettunderskuddet, uten å øke skattene hos den jevne amerikaner. - Det er håp og McConnel har absolutt vist god tro på å få en løsning på bordet. Men vi er uenige på ganske store og viktige områder, sa Reid tidligere i helgen. Representantene har nå samlet seg hos sine egne, og visepresident Joe Biden og mindretallsleder Mitch McConnel i Senatet har overtatt ansvaret for forhandlingene. Tidligere leder McConnel forhandlingene sammen med Reid. - Det er fortsatt tid til å komme fram til en avtale og vi akter å fortsette forhandlingene, sa Reid søndag kveld. Han ønsket ikke å kommentere forhandlingene ytterligere etter at møtet ble opphevet søndag, men viste til Biden.
Budsjettforhandlingene i USA er satt på stedet hvil til klokken 17 norsk tid - og partene ligger ikke nærmere en løsning.